**RAPORT PRIVIND SITUAŢIA HIDROMETEOROLOGICĂ ŞI A CALITĂŢII MEDIULUI**

**în intervalul 23.08.2020, ora 08.00 – 24.08.2020, ora 08.00**

1. ***SITUAŢIA HIDROMETEOROLOGICĂ***

**1. Situația și prognoza hidro pe râurile interioare şi Dunăre din 24.08.2020, ora 07.00**

**RÂURI**

Debitele au fost, în general, în scădere, exceptând râurile din bazinele hidrografice: Vedea, Argeş, Ialomiţa, Trotuş, Putna, Rm. Sărat, Buzău, Bârlad, Jijia şi râurile din Dobrogea, unde au fost relativ staţionare.

Debitele se situează la valori cuprinse între 30-90% din mediile multianuale lunare, mai mari (în jurul și peste normalele lunare) pe râurile din bazinele hidrografice: Tur, Someşul Mic, Lăpuş, Crișul Alb, Crișul Negru, Arieş, Timiş mijlociu şi inferior, Bârzava, Moraviţa, Caraş şi Nera și mai mici (10-30% din normalele lunare) pe râurile din bazinele: Bârlad, Rm. Sărat, Jijia şi pe unele râuri din bazinele superioare și mijlocii ale Oltului și Argeșului.

În interval au fost emise două **ATENȚIONĂRI HIDROLOGICE** pentru fenomene imediate.

Nivelurile pe râuri la stațiile hidrometrice se situează sub **COTELE DE ATENȚIE.**

Debitele vor fi relativ staţionare.

Sunt posibile scurgeri importante pe versanţi, torenţi, pâraie, viituri rapide pe râurile mici cu posibile efecte de inundaţii locale şi depăşiri ale **COTELOR DE ATENŢIE** şi creşteri mai însemnate de debite şi niveluri,pe unele râuri mici din zonele de deal şi munte, datorită precipitaţiilor sub forma de aversă, cu caracter torenţial şi mai importante cantitativ, prognozate.

**DUNĂRE**

Debitul la intrarea în ţară (secţiunea Baziaş) în intervalul 23.08 – 24.08.2020 a fost în creştere uşoară, având valoarea de 4100 m3/s, sub media multianuală a lunii august (4300 m3/s).

În aval de Porţile de Fier debitele au fost în creştere uşoară pe sectorul Gruia – Calafat şi în scădere pe sectorul Bechet – Tulcea.

Debitul la intrarea în ţară (secţiunea Baziaş) va fi în creştere (4200 m3/s).

În aval de Porţile de Fier debitele vor fi în creştere pe sectorul Gruia – Bechet şi în scădere pe sectorul Corabia – Tulcea.

**2.** **Situația meteorologică în intervalul 23.08.2020, ora 09.00 – 24.08.2020, ora 06.00**

**ÎN ŢARĂ**

Vremea a fost călduroasă în majoritatea zonelor țării, local caniculară la amiază în regiunile sudice. Cerul a fost variabil, cu înnorări temporar accentuate, averse, descărcări electrice și intensificări de scurtă durată ale vântului, după-amiaza și noaptea, local în Crișana și pe arii restrânse în Banat, vestul și nord-vestul Transilvaniei, iar conform imaginilor radar și în Munții Apuseni, nordul Carpaților Orientali, Maramureș și nordul Moldovei. Cantitățile de apă, din date radar, au depășit izolat 40 l/mp. Temperaturile maxime au fost cuprinse între 26 de grade la Sulina și Mangalia și 37 de grade la Zimnicea. La ora 06.00, temperatura aerului avea valori cuprinse între 14 grade la Joseni, Miercurea Ciuc și Întorsura Buzăului și 24 de grade la Constanța, Constanța-dig și Sulina. Indicele temperatură-umezeală (ITU) a atins și pe arii restrânse a depășit pragul critic de 80 de unități în cea mai mare parte a Munteniei, în sudul Olteniei și în vestul și sudul Banatului, iar în Crișana și Transilvania l-a atins doar cu totul izolat.

**OBSERVAȚII:** de ieri ,de la ora 06.00, au fost în vigoare **28 mesaje pentru fenomene meteorologice periculoase imediate**:

- **1 avertizare cod roșu**, emisă de SRPV Timișoara;

**- 6 avertizări cod portocaliu,** emise astfel: 3 de SRPV Timișoara, 2 de SRPV Bacău și 1 de SRPV Cluj-Napoca;

**- 21 atenționări cod galben,** emise astfel: 7 de SRPV Timișoara, 6 de SRPV Bacău, 5 de SRPV Cluj-Napoca și 3 de SRPV Bacău**.**

**LA BUCUREŞTI**

Vremea a fost frumoasă, dar călduroasă, caniculară la amiază în centrul orașului, unde indicele temperatură umezeală (ITU) a depășit pragul critic de 80 de unități. Cerul a fost variabil, iar vântul a suflat slab până la moderat. Temperatura maximă a fost de 36 de grade la Filaret și de 34 de grade la Afumați și Băneasa, iar la ora 06.00, se înregistrau 19 grade în Băneasa şi 20 de grade la Afumaţi şi la Filaret.

**3. Prognoza meteorologică în intervalul 24.08.2020, ora 09.00 – 25.08.2020, ora 09.00**

**ÎN ŢARĂ**

Vremea va fi, în general, instabilă, iar valorile termice vor fi în scădere mai ales în regiunile nordice și centrale. Totuși în sudul și sud-estul teritoriului disconfortul termic se va menține ridicat, indicele temperatură-umezeală (ITU) va atinge sau va depăși ușor pragul critic de 80 de unități, iar izolat va fi caniculă. Cerul va fi variabil, cu înnorări temporar

accentuate, averse, descărcări electrice, intensificări de scurtă durată ale vântului, vijelii și izolat grindină, la deal, la munte, în nordul, centrul, estul țării și pe suprafețe mici în celelalte regiuni. Aversele vor avea și caracter torențial, iar cantitățile de apă vor depăși 20...25 l/mp și pe arii restrânse 40...50 l/mp. Temperaturile maxime vor fi cuprinse între 24 și 35 de grade, iar cele minime între 13 și 21 de grade.

**LA BUCUREŞTI**

Vremea se va menține călduroasă iar disconfortul termic ridicat astfel încât după-amiază indicele temperaturăumezeală va depăși ușor pragul critic de 80 de unități. Cerul va fi variabil, cu înnorări temporar accentuate din a doua parte a zilei, când va crește probabilitatea pentru apariția averselor ce pot avea caracter torențial, descărcărilor electrice și intensificărilor de vânt posibil cu aspect de vijelie. Temperatura maximă va fi de 33...34 de grade, iar cea minimă se va situa în jurul valorii de 20 de grade.

1. ***CALITATEA APELOR***

Nu s-au înregistrat evenimente deosebite.

1. ***CALITATEA MEDIULUI***
2. **În domeniul aerului**

Nu s-au înregistrat evenimente deosebite.

1. **În domeniul solului și vegetației**

***A.R.B.D.D.*** informează telefonic despre producerea, la 23.08.2020, la ora 13.00, unui incendiu de vegetație (stuf, papura) în zona localității Sfântu Gheorghe, județul Tulcea. Nu se cunosc cauzele declanșatoare. Intervenția in zona este imposibila, fiind o zona umeda. Nu sunt obiective socio-economice afectate sau in pericol. Vom reveni cu informații suplimentare.

1. **În domeniul supravegherii radioactivităţii mediului**

Menționăm că pentru factorii de mediu urmăriți nu s-au înregistrat depășiri ale limitelor de avertizare/alarmare şi nu s-au semnalat evenimente deosebite. Parametrii constatați la stațiile de pe teritoriul României s-au situat în limitele fondului natural.

1. **În municipiul Bucureşti**

În ultimele 24 de ore, sistemul de monitorizare a calităţii aerului în municipiul Bucureşti nu a semnalat depăşiri ale pragurilor de informare şi alertă.

DIRECȚIA DE COMUNICARE, TRANSPARENȚĂ ȘI IT